Papersnake/gushiwen huggingface dataset:
感事
高斯得（宋代）

太师百僚长，历代皆有之。
所用有贤否，邦以分安危。
惟彼太公望，桓桓定周基。
至於尹氏徒，宁逃小雅讥。
汉唐姑勿论，我朝有元龟。
潞公四朝老，德望镇华夷。
咄哉京桧托，言之可嘘欷。
近者扬王庭，举朝莫言非。
太潞不可作，吾其谁与归。
腾越八阙之内沃野千里可屯田以充兵饷而省运粮之费惜无人筹及以永保边疆因长言以志之
邹越（清代）

缅傀生奸忽跳梁，屯田自可足仓箱。八关尽有闲田地，千里皆堪供稻粮。

士马饱腾军气奋，刍茭充裕守陴强。何须月下量沙唱，充国金城筹画长。
楚夕旅泊古兴
岑参（唐代）

独鹤唳江月，孤帆凌楚云。秋风冷萧瑟，芦荻花纷纷。

忽思湘川老，欲访云中君。骐驎息悲鸣，愁见豺虎群。
宿蠡口
安廷谔（明代）

石尤归棹阻，又宿蓼花边。野店沽余沥，奚囊数剩钱。

秋山违胜赏，暮雨惜孤眠。不尽离魂渺，徐州两地悬。
春夜仝汝其通曹颙若吴永年宴鲁廷贵别馆
史鉴（明代）

病起逢人笑口开，春江花月共追陪。离家未远难云客，会面无追暂接杯。

浮云富贵今何在，乐事平生得几回。正尔厌厌赏清夜，钟声又自水南来。
颂古九十八首
释印肃（宋代）

玄沙大用，雪峰三弄。
大地山河，六遍震动。
淮上 其一
释道潜（宋代）

芦梢向晓战秋风，浦口寒潮尚未通。日出岸沙多细穴，白虾青蟹走无穷。
出郭十里望白云
黎民表（明代）

伊余霞外心，夙协沧洲想。芳春戒簪朋，青溪肃徂两。

瀰瀰清露漙，英英白云上。旭日熹阳厓，暄风散林莽。

栈道既萦纡，窥川亦沆瀁。干吕气多奇，建木影殊状。

陟云脰已捐，览胜心逾壮。玄圃非冥设，丹丘岂外象。

愿矫凌风翰，永恣山泉赏。
瑞鹤仙
徐理（明代）

暮霞红映沼。恨柳枝疏瘦，不禁风搅。投林数归鸟。更枯茎敲荻，糁红堆蓼。江寒浪小。雁来多、音书苦少。试看尽，水边红叶，不见有诗流到。

烦恼。凭阑人去，枕水亭空，路遥天杳。情深恨渺。无计诉与伊道。漏声催，门外霜清风细，月色今宵最好。怎割舍，美景良时，等闲睡了。
赠郭功甫二绝
袁陟（宋代）

雪后姑溪水更深，冥冥寒雨作连阴。
旅怀未可顿消遣，思与洛生溪上吟。
晚登南冈望都邑宫阙二首 其二
高启（明代）

秦金不厌气佳哉，紫盖黄旗此日开。残雪已销缡鹊观，浮云不隐凤凰台。

山如雊下层层出，江自巴中渺渺来。六代衣冠总尘土，幸逢昌运莫兴哀。
汉川西赤壁街为五赤壁之一余数过之见垂杨数十株摇曳西风落照间为赋二绝句 其一
张清标（清代）

街南街北几停车，无数垂杨绾暮鸦。惟有夕阳消不尽，又随秋水上芦花。
结袜子
张玉娘（宋代）

闺中女儿兰蕙性，寒冰清澈秋霜莹。感君恩重不胜情，容光自抱悲明镜。
闲坐
王顼龄（清代）

小窗闲坐几多时，袅袅东风上鬓丝。闭户且为无事饮，看花亦算有情痴。

世交翻覆同云雨，朝局输赢似弈棋。喜得先生春睡美，晓钟虽打不曾知。
独宿直舍
刘敞（宋代）

谈笑从容宫漏稀，高轩去尽掩重扉。风含玉宇霜威劲，月上疏窗烛影微。

周卫相望諠夕警，炉香不断护朝衣。尘躯更觉仙山峻，旅梦端从江海归。
钟离意不拜赐张恢赃珠
沈周（明代）

清川弗纳浊，方枘不纳圆。简珠虽云宝，秽得名莫全。

临恩所不拜，戒饮惩盗泉。志士无苟取，炳然昭性天。
上知郡承议
郑侠（宋代）

至乐之性长自馀，世物莫得而榛芜。阴阳变化在舒惨，千里岂足劳建除。

忆昔僣侈擅一隅，琼宫贝阙妆金珠。穷奢极靡相倾夺，所不可道矧可书。

天清地宁圣神出，荡荡一化浑太虚。颓基故址尽荒草，往往狐兔来争居。

鱼书虎符若邮传，几人到此图安舒。谭公贤明大国后，宝璞岂肯彫璠玙。

拂除荒秽出夷旷，茨茅墩瓦从古初。璧书齐丘俭化论，譬如论海先河渠。

千古兴亡一端梦，逍遥巾氅日裕如。有客登亭见施设，笑杀琐琐誇瀛壶。
与仲孺述之世美东禅纳凉校韩文世美以韩公召先去 其一
邹浩（宋代）

清风多处是精庐，饭罢俱来校异书。车马焉能落吾事，未斜桐影且安居。
观鱼
刘攽（宋代）

清濠环城四十里，蒹葭苍苍天接水。使君褰帷乘大舸，观鱼今从北阙起。

开门渔师百舟入，大罟密罾云雾集。小鱼一举以千数，赤鲤强梁犹百十。

浊醪赏功倾瓦壶，公言锡爵争欢呼。馀人不及色沮丧，数奇天幸相贤愚。

浓云吹雨寒萧散，置酒移船泊前岸。暴殄天物古所矜，谁道于今为壮观。
将使有诗欲移具相邀到双溪因次韵
王炎（宋代）

缅思花下饮，岁月易侵寻。
人老今华发，春深半绿阴。
挥毫来妙语，移具有佳音。
草木生光彩，青藜肯下临。
褫高
韩琦（宋代）

山脚林成簇舍窠，门前流水养嘉禾。森森松柏围先陇，濈濈牛羊满近坡。

官赋已供馀岁备，村歌无节得天和。安全尽责廉平吏，三岁齐民更孰过。
题田家娶妇图
程敏政（明代）

径草如烟柳如幕，日上茅檐鼓声作。
田翁遣女不出村，东舍西邻隔墟落。
新妇驾牛儿跨驴，家人后拥翁前驱。
儿家举酒拦道劝，舅甥几世同桑榆。
耳边阿{弥女}私属父，肩上娇婴肯离祖。
欢声一路到柴关，野伶山歌《柘枝》舞。
两门仿佛朱与陈，乡仪简古民风淳。
华筵肆设竞珠翠，想见纷纷京洛尘。
妇馌男耕罢征戍，安得移家个中住。
长因击节颂年丰，不作催租打门句。
答伏武仲诗
挚虞（魏晋）

崇山栖凤，广泉含螭。洋洋大府，俊德攸宜。用集群英，参翼弘规。

俊晖增曜，明两作离。

爰有伏生，东夏之秀。盛德如新，畜智如旧。储材积艺，待时而茂。

九德殊涂，道将焉就。

邂逅之遇，良愿是适。同闬比屋，笑语卒获。望宋谓近，曾不咫尺。

一苇则杭，矧兹隔壁。

既近其室，不远其心。齐此笃爱，惠予好音。金声玉振，文艳旨深。

孰不歌咏，被之瑟琴。
石竺山二十咏
刘克庄（宋代）

元不识死活，偶然逢二仙。
昔与牧奴戏，今饶国手先。
同戴处士游湖
韩维（宋代）

京尘倦游久，爱此西城曲。
泉温草尚青，春近波先渌。
幽人幸相对，高论良自足。
蚩蚩北州民，安得同我欲。
橘杏双清为儒医傅泽民题
韩雍（明代）

莫言苏耽神，漫说董奉仙。惟我葑溪南，国医世称贤。

以医名世三十载，轩岐道术何精专。开阖阴阳指间妙，斡旋造化心中玄。

回生起死已万千，何须橘叶吞清泉。家有恒产皆良田，曾输万石周荒年。

天恩煌煌赐冠冕，杏林换谷名空传。琴川高士感德偏，买橘买杏栽庭前。

绵州太守作佳画，刑曹司务题长篇。想当雨过碎锦钱，结实宛如红蜡圆。

寒霜作威叶不变，黄金万颗累累然。此时此景清且美，相对不觉尘烦蠲。

开芳樽，列绮筵，旋烹肥，时摘鲜。东邻西舍三五友，日常醉倒林中眠。

何时使我参其间，我将世事祈苍天。疲癃残疾谁能痊，鳏寡孤独尤堪怜。

苏董于今果未死，招起授我神方全。我将以之游八埏，广济夭阏并颠连。
与知友看旧稿
唐秩（明代）

生来事事可伤心，开口何曾有好音。自是不平方叹息，休嫌未病学呻吟。

元猿叫月霜初冷，杜宇呼春血不禁。满眼豪雄都得意，谁能为我泪沾襟。
途次口占三首
苏泂（宋代）

草檄头风愈，吟诗疟鬼藏。
三年如昨日，多难更殊乡。
涧底秋花小，枝头病叶黄。
饥餐并困卧，平地有仙方。
春日病中 其三
伍瑞隆（明代）

甲寅春夏交，一雨百二日。我时在城市，蓑笠不能出。

自此阴阳在，难复辨得失。黑阴与赤旱，动或一两月。

今春气当和，霖雨乃复发。惊蛰徂春分，霏洒殊未歇。

朝看园沼平，夕览春畦没。草根亦已腐，况乃稻与秫。

或言此间雨，所系在风物。宁知南北间，两者总若谲。

北风不解阴，毒烈变倏忽。南风不解晴，满屋湿蒸郁。

天道何冥冥，下土太嵲兀。五风十日雨，怀哉岂可必。
偈颂二百零五首
释正觉（宋代）

莺弄歌喉华弄妍，如许春事在门前。
道冲而用亡机者，买尽风流不著钱。
杂诗四首
孔武仲（宋代）

霞冠鹤氅一道士，梦半留丹三四粒。
云是月华宫裹人，掌心微带银波湿。
清潭八景为朱景云宪副作 其六 清潭夜月
朱诚泳（明代）

月在长空水在潭，水光月色两相涵。潭中或有蛟龙起，倒射蟾精散蔚蓝。
妇女之孝二十首·孔融女
林同（宋代）

不忧身即死，惟恐死无知。
傥得从父母，宁非我所期。
早发楚城驿
白居易（唐代）

雨过尘埃灭，沿江道径平。月乘残夜出，人趁早凉行。

寂历闲吟动，冥濛暗思生。荷塘翻露气，稻垄泻泉声。

宿犬闻铃起，栖禽见火惊。曨曨烟树色，十里始天明。
次韵易高士
邓深（宋代）

新诗叹干戈，流移痛眼边。
公若据要路，不惜金躯捐。
同舟曾有约，偿行亦忧煎。
政恐无此吟，掩卷空自怜。
题怡闲卷和都察院经历黄仲𦙍韵
黄仲昭（明代）

声利劳人鬓易斑，红尘终日走间关。始知廊庙千钟禄，不及丘园一味闲。

载酒日游花屿上，携书时向竹林间。因君便欲辞轩冕，风月平分数亩山。
咏《庄子》诗
孙放（魏晋）

巨细同一马，物化无常归。修鲲解长鳞，鹏起片云飞。

抚翼抟积风，仰凌垂天翚。
送季冬科举
谢晋（明代）

中吴贤季札，射策去长安。路自云边入，花从马上看。

露分丹桂湿，风飐绿袍宽。会待泥金帖，亲闱报捷欢。
临安钱武肃庙
孙嵩（宋代）

吴越归旗纛，风云助鼓鼙。
锦蒙山树遍，弩射海潮低。
龙凤城葱郁，牛羊墓惨恓。
古祠存故里，秋草庑东西。
题老融斗牛图
释宝昙（宋代）

牛斗不可近，近则和尔触。
摩抚不动遥，愧山老觳觫。
慰我有生意，怜渠无怒心。
伊谁为证据，断崖枫树林。
闻沈元诚归自临漳喜而奉寄
陈傅良（宋代）

荔圃班班熟，蠔房个个肥。
我虽缘此误，公亦为何归。
吏事生衣垢，家山减带围。
不无华衮字，卿月更光辉。
次韵彭圣从秋兴
饶节（宋代）

淡云疏雨承秋早，白露清风引夜长。已见毕星朝北极，似闻骁骑卷西凉。

只鸡还我田家味，小胯须君官焙香。千古步兵今远矣，属谁长啸作鸾凰。
题曾氏山园十一咏·蓼步
张栻（宋代）

扁舟横薄莫，渺渺蓼知秋。
家山有江湖，何必赋远游。
游禅林寺
张弋（宋代）

寺置萧梁曾识少，今朝藓磴始经过。
天低落日江湖远，烟冷风清竹树多。
虫引翠禽行坏屋，马惊白犬吠悬萝。
一僧九十形容古，岩下逢予忽浩歌。
和刘卿材十咏·龙潭
黄庶（宋代）

寂寞真龙去，雩坛血不乾。
世情多冷暖，对此鼻辛酸。
十五日冬至次长垣王强夫置酒雪大作醉中踏雪步行出西城登锦绣亭
赵鼎臣（宋代）

萧萧冷木噪寒鸦，未有春风发柳芽。应为亭边无锦绣，天公散水自成花。
寻三藏上人
武元衡（唐代）

北风吹雪暮萧萧，问法寻僧上界遥。

临水手持筇竹杖，逢君不语指芭蕉。
良臣和前韵见贻复次韵二首 其一
周孚（宋代）

蒲团枯几度春秋，自笑沐猴骑土牛。奇病撩人仍止酒，问君何计可攻愁。
北都春日漫书
强至（宋代）

蓬鬓双侵京国尘，花枝五别故园春。
晓莺莫漫惊游宦，夜鹤多应怨主人。
日月名迟愁揽镜，江湖兴在忆垂纶。
天边涕泪怀吾弟，却恨衣冠系此身。
咏史 苏武
方一夔（宋代）

中郎出玉门，簜节照绝域。使指未分明，奇祸谁能测。

剑钝割不深，一朝来海北。霜风入氍毹，冰雪冻服匿。

老羝石女儿，岁久无出息。遣来小居次，无何乳通国。

古人凛垂戒，男女及饮食。多少英雄人，此心灭不得。

万里十九年，费尽一生力。归来麒麟中，愁绝远山色。
和璧书记
释咸杰（宋代）

掷剑挥空不住空，空轮无迹剑无锋。
无锋无迹凭谁会，会得金沙堕眼中。
竹枝歌七首
杨万里（宋代）

幸自通宵暖更晴，何劳细雨送残更。
知侬笠漏芒鞋破，须遣拖泥带水行。
七月七日以公事出城同林介立游广恩寺
陆深（明代）

年年七夕是秋期，残暑犹存感岁时。未对天边新月偃，先贪林岁午阴迟。

城鸦殿鹊红云绕，宿鸟鸣蝉碧树移。两月都门尘扑面，偶同心赏一题诗。
智者大师赞
释居简（宋代）

宝几在前，如意在手。禹背汤肩，河目海口。南岳山中得圣师，投针钵水了无疑。

法华同听真精进，直到灵山未散时。
郡斋夜坐闻水车声 其二
王十朋（宋代）

天二欲警老刺史，车声夜入凝香耳。四郊苗槁农民悲，万壑水香鱼鳖死。

守臣失职政事荒，谁遣连年坐黄堂。自惭不及段文昌，圣世岂有桑弘羊。
禅人并化主写真求赞
释正觉（宋代）

发白而老，面黄仍病。
穷地水火风之根，得见闻觉知之柄。
一气专柔，诸尘善应。
魏自而良，橘陈而令。
尽大地药了调和之治方，满虚空身识起来之缘性。
瓜洲东郭访王隐士同方平仲
程嘉燧（明代）

安稳茅斋水郭东，沙围曲映绿杨中。
余寒出浦三春酒，片雨横杨五月风。
远意几因高士发，清游难得故人同。
斜阳醉眼怜归路，野翠烟岚半彩虹。
雨
费密（清代）

急雨占红色，遥青入望微。水寒云不絮，雁大湿能飞。

早汲愁高岸，迟还畏薄衣。潇湘何处屋，开户待人归。
刘羽庭太守携酒访余北郊赠诗荅之
乌斯道（明代）

萧萧五马出林郊，窄窄幽栖在草茅。康乐有诗曾梦草，少陵无酒继行庖。

倚栏天接清江表，俯几云飞绿树梢。岂料高情千载上，竟忘身与布衣交。
赋得吴都
虞世南（唐代）

画野通淮泗，星躔应斗牛。玉牒宏图表，黄旗美气浮。

三分开霸业，万里宅神州。高台临茂苑，飞阁跨澄流。

江涛如素盖，海气似朱楼。吴趋自有乐，还似镜中游。
芹溪九曲诗 其五
朱熹（宋代）

五曲峰峦列翠屏，白云深处隐仙亭。子期一去无消息，惟有乔松万古清。
洛阳道中寄弟
贾岛（唐代）

趋走迫流年，惭经此路偏。密云埋二室，积雪度三川。

生类梗萍泛，悲无金石坚。翻鸿有归翼，极目仰联翩。
潘知县
王十朋（宋代）

堂堂紫微公，气节横清秋。风流属犹子，胸壑罗奇幽。

诗篇粲华萼，名字宜金瓯。州县聊尔耳，行矣天池游。
又次韵子云春日绝句三首
韩元吉（宋代）

日月行天自汉家，十年京洛恨无涯。
儿童不识乡园事，竞说江南春后花。
送蜀僧
周贺（唐代）

万里独行无弟子，惟赍筇竹与檀龛。

看经更向吴中老，应是山川似剑南。
自长沙至辰州江行绝句 其二
陶金谐（清代）

天横雕鹗秋风健，峡斗鼋鼍暮雨腥。却听邻舟吹铁笛，武陵哀怨此重经。
残冬展假病榻消寒聊当呻吟语无伦次录存十六章 其十三
查慎行（清代）

却病奇方乃避嚣，远坊两板闭萧条。室无歌妓何烦遣，邻有乡僧不待招。

石鼎涛生茶正熟，铜炉灰陷火潜消。鸡鸣漏尽人谁觉，又听门前过早朝。
周玉绳年兄迁居道院屡疏乞身初夏过访漫赋 其二
李孙宸（明代）

仕途原少味，所趣在弹冠。子计欲归去，予情已尽阑。

行藏从所好，非誉总何干。独有酬知遇，涓埃亦自难。
送任处士归太原
欧阳修（宋代）

一虏动边陲，用兵三十万。
天威岂不严，贼首犹未献。
自古王者师，有征而不战。
胜败系人谋，得失由庙算。
是以天子明，咨询务周遍。
直欲采奇谋，不为人品限。
公车百千辈，不下遗仆贱。
况於儒学者，延纳宜无间。
如何任生来，三月不得见。
方兹急士时，论择岂宜慢。
任生居太原，白首勤著撰。
闭户不求闻，忽来谁所荐。
人贤固当用，举缪不加谴。
赏罚两无文，是非奚以辨。
遂令拂衣归，安使来者劝。
嗟吾笔与舌，非职不敢谏。
寄南山简行古
释行海（宋代）

涧畔梅花似杏红，思君日日对春风。
扁舟甚欲来相访，闻道身长在定中。
和育王十二题·灵鳗井
李覯（宋代）

田苗自枯槁，井鳗人所祷。
若教龙有灵，此鱼何足道。
赠廖道士
李涉（唐代）

膏已明煎信矣哉，二年人世不归来。

庭前为报仙桃树，今岁花时好好开。
孤山问梅
顾逢（宋代）

欲扣陇头信，侵晨踏雪来。
不知今夜里，先放几花开。
地有孤根在，春从何处回。
向人如解语，约我办樽罍。
因客谈湖中大珠作
晁说之（宋代）

既无武略擒戎虏，又乏文章骋国才。甓社湖中有明月，可怜不肯入君怀。
景文宠示
释道潜（宋代）

脱略今山简，能吟旧子春。偶因寻胜出，不为采芳人。

红紫千葩尽，甘酸万颗新。江云浮翠壁，霭霭散鱼鳞。
重九偕许有介山居读书
谢天枢（清代）

数茅结似老僧关，四面青光落古颜。闲我两人当九日，读残半卷暝千山。

天平秋气绿菰外，客瘦夕阳黄叶间。风雨满城听未得，此中高卧不知还。
大行太皇太后挽词二首 其一
秦观（宋代）

东朝制诏九年称，烈武功高后世兴。坐举不周天柱正，亲扶旸谷日车升。

班行尚想延和殿，羽卫俄趋永厚陵。洛水嵩峰霄汉外，百官西望涕难胜。
游慧力寺
康与之（宋代）

江上浓阴晓未开，瘦筇支我上苍苔。
春寒前日去已尽，今日又从何处来。
怀故妻及亡儿 其二
张羽（明代）

埋骨近莲宫，松杉满径风。明珠辞掌上，白璧毁泉中。

卷有涂鸦墨，花迷趁蝶丛。伤心嬴博者，此恨讵能同。
摸鱼儿 其二 叠前韵
卫宗武（宋代）

见春来、又将春尽，狂风那更痴雨。一番芳径催人老，回首绿杨飘絮。

欢会处。有小小池亭，止欠妙歌舞。光阴梭度。对草木幽姿，候禽雅奏，客至未应去。

十年里，冷落翟公庭户。朋来草草樽俎。投闲赢得浮生乐，肯羡油幢绣斧。

春几许。任洛谱名葩，留宴耆英侣。浮荣竞取。纵带玉围腰，印金系肘，争似莺花主。
宫词
宋白（宋代）

五岳无尘四海清，太平天子爱长生。
蓬莱方士壶中宿，旋种仙芝一夜成。
巫山一段云 琼花 一名玉蕊
高濂（明代）

色莹清秋水，香凝媚服兰。瑚琏璀璨艳禋坛。照月夜生寒。

素蕊珠千点，幽葩玉一环。琳宫仙质寄尘凡。根移去复还。
和傅侍郎至临漳感旧十咏
陈淳（宋代）

台前一带绕漳溪，台下回环万象齐。
就拓宏模须大手，非为谄谄病丁畦。
入蜀垫江道间二首
李曾伯（宋代）

驿路交游熟，江山契分生。
故人梅扑面，薄倖柳忘情。
马跃霜桥步，鸡啼月店声。
豹狼俱敛迹，应避使车行。
佛雅赞
宋仁宗（宋代）

三皇掩质皆归土，五旁潜形已化尘。
夫子域中夸是圣，老君世上亦言真。
埋躯祗见空遗冢，何处将身示后人。
唯有吾师金骨在，曾经百炼色长新。
历代诗·三皇五帝
杨简（宋代）

混沌凿开吞几岁，洪荒莫考传承裔。
但闻前史载三皇，伏义神农及黄帝。
三皇之后五帝传，少昊颛顼高辛继。
唐尧虞舜又继之，天下于斯为盛际。
赵松雪画马
郑元祐（元代）

地用莫如马，壶头竟何施？寒风善相不假式，何必郭善口齿谢善鬐？

神驹龙变如何按式取，譬之图面八骏令人嗤。君不见房星精飞光，夜流拽练明。

汉善都厩尽凡骨，冀之北土龙方生。儿能引弓射乌鼠，便解骑过宛王城。

玉堂学士亲眼见，貌得风蹄耀流电。山人半世只步行，髀肉何曾识鞍韅。

每每作诗题马图，千金骏骨世所无。人间空费粉墨摹，玄黄牝牡真成诬。
秋居幽兴
王禹偁（宋代）

秋光虽寂澹，幽兴入诗家。
篱暗螀啼菊，园荒蚁上茄。
围棋知日影，理发见霜华。
向晓儿童喜，溪僧遗晚瓜。
寄李司农三首 其三
周紫芝（宋代）

谢朓南齐守，司农古汉官。杯今与谁把，山亦要公看。

细札颁何日，离骚读又残。侍郎兄弟在，往往上金銮。
湖
徐玑（宋代）

拾得柔条弄浅波，清风吹断采莲歌。
又移小艇前汀去，莲叶稠时柳叶多。
观燕
朱淑真（宋代）

深闺寂寞带斜晖，又是黄昏半掩扉。燕子不知人意思，檐前故作一双飞。
抵大宁书僧舍西楹
傅圭（明代）

村外重冈护，原头怪石蹲。水声来树杪，花影上山根。

寺古残碑蚀，僧贫破衲存。俗尘消不得，何用访柴门。
同尹子渐王几道访郭生别墅不遇
梅尧臣（宋代）

秋野已澄旷，偶来幽兴多。
茨居隔寒水，柴户荫乔柯。
看竹曾留凤，携朋不为鹅。
人归碧苔径，应识履痕过。
新秋登大报恩寺塔
邓云霄（明代）

盘空百转上崔嵬，平步中天晚照开。迢递长安迷北望，苍茫秋气自西来。

六朝人物随流尽，千古江山抱郭回。莫倚危栏伤往事，龙宫劫火亦成灰。
送少隐兄赴兴元幕 其一
张栻（宋代）

出手宁嫌晚，论心本不欺。五年江左客，万里故园思。

肯枉洞庭棹，来寻棠棣诗。固知名义重，岂但慰朝饥。
独归故阁思母太恭人
方维仪（明代）

故里何须问，干戈扰不休。家贫空作计，赋重转添愁。

远树苍山古，荒田白水秋。萧条离膝下，欲望泪先流。
莫田
刘子翚（宋代）

打麦蓬蓬响莫田。儿童拾穟笑争先。
市头米价新来减，一醉瓷瓯五六钱。
宣州九日闻崔四侍御与宇文太守游敬亭余时登响山不同此赏醉后寄崔侍御二首 其二
李白（唐代）

九卿天上落，五马道傍来。
列戟朱门晓，褰帏碧嶂开。
登高望远朱，召客得英才。
紫绶欢情洽，黄花逸兴催。
山从图上见，溪即镜中回。
遥羡重阳作，应过戏马台。
春恨
寇准（宋代）

侵阶草色连朝雨，满地梨花昨夜风。
蜀魄不来春寂寞，楚魂吟夜月朦胧。
雨舂
柴随亨（宋代）

稻粱收尽水田空，闾舍翁妪雨后舂。
颗粒拟输官府税，只留糠覈冬。
和义兄诗毕忽忆竹庄石隐二老寄诗一首烦为问
丘葵（宋代）

为向东林问起居，更询李白近何如。
携琴想对青霞顶，觅句应巡碧玉除。
无复风流陪二老，空怜憔悴似三闾，
冰霜凛凛河流断，安得双鱼送尺书。
次韵昌甫 其二
韩淲（宋代）

云白天青怀玉山，应真留影与僧閒。安得务农息战斗，老身长子从鬓斑。
秋歌一首
黄省曾（明代）

金风鸿雁鸣洞房，漙漙玉露凝为霜。罗帏秋月扬辉光，傒欢不来摧心肠。

灭烛解衣蕙兰香，翠被欲捲双鸳鸯，焉得握腕同肴觞。
王阳德大参伯仲邀饮墨池园池即右军洗砚处谢氏梦草堂在侧
温纯（明代）

选胜名园傍斗城，客来倒屣笑相迎。栏成曲折花争发，坐倚芳菲鸟不惊。

生草塘馀灵运梦，临池家绍右军声。主人且莫言投辖，还欲重为结袜行。
春日寓感
王延彬（唐代）

两衙前后讼堂清，软锦披袍拥鼻行。雨后绿苔侵履迹，

春深红杏锁莺声。因携久酝松醪酒，自煮新抽竹笋羹。

也解为诗也为政，侬家何似谢宣城。
苏幕遮
陆求可（清代）

画帘低，人语悄。杨柳枝头，送得薰风到。出水青青蒲叶小。

荷盖高擎，下宿鸳鸯鸟。

日衔山，月印沼。隐隐轻雷，螮蝀西升了。疏雨无声微着草。

睡向方床，几点萤光早。
延平阁閒望 其七
黄裳（宋代）

不顾溪山已几年，再营华构慰人瞻。欲寻好景归诗思，更候朝曦与夜蟾。
捣练子
查慧（清代）

香黯黯，漏盈盈。水仙风里试春灯。翠帘卷后珊窗掩，不怕今宵月太明。
五龙六首
佚名（隋代）

灵之至兮，逸驾胜骧。
嘘云吸气，承祀日光。
展诗鸣律，肃庄琳琅。
何以膺神，贶惠无疆。
题源师小房源善画
王洋（宋代）

吾心闲欲省尘缘，选得闲云起处眠。
笔下自多宽宇宙，眼前犹乐少林泉。
偈公六十五首
释咸杰（宋代）

秋江清浅时，白鹭和烟岛。
良哉观世音，全身入荒草。
重过白马市见刈稻已了偶作述怀
郭昆焘（清代）

磨牛陈迹几经过，瞥眼韶华叹逝波。世路栖皇同夏热，客中情绪觉秋多。

不堪时事忧饥馑，已分浮生老薜萝。且喜田园无恙在，筑场稍稍见登禾。
乙已题制参萧应父袭芳亭
李曾伯（宋代）

细揽群英入此亭，重开八叶付公门。
无穷真意侵书架，不断清香对酒樽。
由实又花花又实，看孙生子子生孙。
主人不用平泉誓，自有根源六艺存。
饮村店夜归
陆游（宋代）

致主初心陋汉唐，暮年身世落农桑。
草烟牛迹西山口，又卧旗亭送夕阳。
赠樊侍御戍雷阳道过阳江 其二
刘景廉（明代）

放逐谁为侣，青山日在门。云霞聊寄兴，桃李自无言。

恋阙孤臣思，投荒圣主恩。赐环应有日，尊酒意犹存。
赤壁
王周（宋代）

帐前斫案决大议，赤壁火船烧战旗。
若使曹瞒忠汉室，周郎焉敢破王师。
湖上望月二首
释智圆（宋代）

寒光皎皎映平湖，水色天形两不殊。
学道未能同冈象，也于深处见圆珠。
云门大师真赞
李之仪（宋代）

织得蒲鞋无脚著，大雪漫山却伸脚。嬲人枉了三则语，传家只用一字错。

至今儿孙满天下，伸头缩颈如鹳鹤。捩转嘴面有商量，学得马骑被驴扑。
宜曛洞
戚继光（明代）

共爱朝曦好，吾怜夕照斜。
听桡归晚渡，看鸟篆睛沙。
啸发悲高叶，杯空落断霞。
醉衔三尺舞，直欲挽天槎。
四时般若
释法泰（宋代）

林木萧条复本根，严霜冻雪鏁松门。
地炉煨火通身暖，寒暑到来休更论。
上元作
孔平仲（宋代）

春来雾雨久不收，上元三日月如秋。

倾城娱乐竞沽酒，旧岁丰登仍足油。楼前灯山烧荻火，光影动摇桑落洲。

太守凭高列歌吹，游人烘笑观俳优。铜盘贮梅插乌帽，从兵小史斥下楼。

侍觞行食皆官妓，目眙不言语或偷。

短长赤白皆莫校，但取一笑馀何求。譬如饮酒且为乐，不问甘苦醉即休。

归来紞如打五鼓，春寒惨惨吹驼裘。群儿嬉戏尚未寝，更看紫姑花满头。
和前韵纪登高醉中景示世弼诸友
欧阳澈（宋代）

芳晨秋兴浩无涯，结客凭高酒旋赊。送目喜观云缥缈，狂歌谁旋帽攲斜。

笑他子美看茱实，要学樊川插菊花。竞说今年幸逢闰，再期携手蹑烟霞。
奉酬沈仲归
许及之（宋代）

刘墙屈垒敌金汤，今继薰风写拒阳。久住扬州诗富艳，暂归孤屿句清凉。

檐声叠喜随花落，野色方期共竹光。偶苦河鱼今少愈，不应樽酒负鹅黄。
阅江楼
金朝觐（清代）

高楼控引大江流，狮子山头迹尚留。天意自分南北堑，偏安时作帝王州。

朱栏凭尽三吴盛，碧水飘来六代愁。岂为埋金无王气，何缘诚意不如娄。
御园深秋 其一
弘历（清代）

晓牖轻寒侵祫袍，登临纵目兴偏豪。秋当季月无馀净，云敛寥偏分外高。

回忆韶华浑逝水，安排佳句待题糕。柿红蕉绿挥毫润，何必瑶笺誇薛涛。
万壑松风旧日赐居也因题其壁 其一
弘历（清代）

书室依岩俯绿汀，重开窗网午阴亭。廿年无限舂音梦，只有虬枝未改青。
桑茶坑道中八首
杨万里（宋代）

蚕麰今岁十分强，催得农家日夜忙。
已缚桁竿等新麦，更将了木撑欹桑。
翠微寺有感
刘禹锡（唐代）

吾王昔游幸，离宫云际开。朱旗迎夏早，凉轩避暑来。

汤饼赐都尉，寒冰颁上才。龙髯不可望，玉座生尘埃。
题叠翠轩
谢逸（宋代）

星落江东化梵宫，楼台金碧骇鱼龙。此轩端有南康趣，只欠匡庐五老峰。
送何葵如归里
宋琬（清代）

年年作客雁先还，才说归期鬓已斑。落日片帆天际远，那能相送鹤儿山。
惊雁行
张世仁（清代）

书帷夜静寒栗冽，坐对银釭手披阅。忽闻屋角流奇响，恍若狂飙摧败叶。

又如人马骤奔腾，疾走衔枚赴骄敌。我惊倒屣出庭户，仰视霜空意难测。

回头呼童问何物，云是惊鸿方过翼。群飞千百乱横阵，劲融翻风蔽天黑。

我闻其声已太息，又闻此语重凄恻。君不见潇湘云梦无人猎，间宿芦花伴明月。

胡然遽投尘世栖，星夜仓惶避缯弋。吁嗟乎，雌雄离散安可恋，我独感之泪如霰。
九日三首
苏辙（宋代）

瓢尊空挂壁，九日若为欢。
白发逃无计，黄花开已阑。
酒悭惭对客，风起任飘冠。
赖有陶翁伴，贫居得自宽。
赋得揽察草木犹未得示诸子五首 其四
谢元汴（明代）

美剑服之无腐响，石林鬼兽渐能降。湘江水黛飏文竹，胥海潮青涌铁幢。

每哂独丝难作茧，如何共命自为双。春风不扇汴州梦，搏击伤魂到泽邦。
桃源
李皋（唐代）

当时避地乾坤窄，此地安家日月长。草色几经坛杏改，浪花犹带洞庭香。
与利州守 其一
员兴宗（宋代）

一襟和气敌春阳，教本宽仁镇益昌。未问禁中留召毕，且欣剑外得龚黄。

奔驰蜀道三千远，控制秦关百二强。况是太平今有象，边城处处乐耕桑。
旅夕
周紫芝（宋代）

秋云翳长空，微雨饯残暑。新凉入郊墟，中田熟禾黍。

秋虫自知时，入我床下语。西风几何时，秋意遽如许。

晓色催鸣鸡，孤砧急寒杵。游子未得归，留滞在江浦。

生理思田园，饥寒念儿女。持此两鬓霜，世路复焉取。

起视夜何其，江月方欲吐。便当随孤鸿，云霄肃双羽。
贺新凉 题顾舍人侧帽投壶图，次成侍中原韵
徐釚（清代）

作达何妨耳。任猜嫌、六朝人物，过江门第。稷契许身原不薄，争识乃公此意。

也只要、一人知己。匣冷鱼肠壶注矢，倩谁侬、揾住英雄泪。

看写照，情如水。

记曾绮席同沾醉。笑回头、夷门渐老，不逢无忌。胡粉搔头聊自噱，击筑弹丝而已。

閒共话、拂衣追悔。宫柳轻烟寒食近，盼仙韶、再奏龙池里。

游侠传，君休记。
江心寺
杜堮（清代）

寂寞江心寺，英灵尚在无。兴亡千载事，忠义几人俱。

突兀田横岛，飘零赵氏孤。吴山重回首，遗恨失雄图。
小桃源
刘克庄（宋代）

出山已不辨东西，新径多岐失故蹊。
源里飘红无杂树，村中戴故有遗黎。
略加蕝识认来路，似有茅茨遥隔溪。
太守渔郎两痴绝，自迷岂解指人迷。
燕山亭 读列女传
沈鹊应（清代）

薄晚寒闺，轻盈弱质，井水心情自守。触目惊心，栋折榱崩，何恤玉颜消瘦。

针管慵拈，误几度、窗前停绣。回首。叹周道游观，将非君有。

嗟彼女伴何知，把慷慨情怀、认萦丝藕。葵践兄亡，冷眼年来，已知大弓难彀。

无限伤心，当商女，后庭歌奏。能否。比例似、无盐觅偶。
送善藏主出岭
释居简（宋代）

一度遭佗痒处抓，愤然回首要翻交。谁知到后重遭毒，劫石销时恨不消。
四月二日 其三
韩淲（宋代）

昼永卷书困，时閒挈杖清。草虫空踯躅，巢燕费经营。
菩萨蛮（戏林推）
刘克庄（宋代）

小鬟解事高烧烛。群花围绕摴蒲局。道是五陵儿。风骚满肚皮。

玉鞭鞭玉马。戏走章台下。笑杀灞桥翁。骑驴风雪中。
哭陈陶
张乔（唐代）

先生抱衰疾，不起茂陵间。夕临诸孤少，荒居吊客还。

遗文禅东岳，留语葬乡山。多雨铭旌故，残灯素帐闲。

乐章谁与集，陇树即堪攀。神理今难问，予将叫帝关。
次韵因上人晚菊简魏定父
王之道（宋代）

黄花如故人，别久喜复面。
浇泥一杯酒，安用较深浅。
清霜开浮云，黄落信风卷。
岩岩幽素姿，秋来不多见。
题梅花幛子
佘五娘（明代）

休云绰约赛神仙，梦断罗浮出自然。天上冰霜堪比洁，人间脂粉敢争妍。

纱厨淡月横清影，纸帐寒香伴雪眠。九十韶华君莫羡，风光占断百花先。
水调歌头·船系钓台下
程准（宋代）

船系钓台下，身寄碧云端。胸中千古风月，笔下助波澜。唤起羊千仙魄，来伴蝉冠清影，星阁倚阑干。上想中兴事，名节重於山。濯沧浪，开玉鉴，照朱颜。平生多少英气，直欲斩楼兰。尽道诗书元帅，好作经纶上衮，勋业秉华丹。霄汉展鸾翼，雷雨震龙蟠。
次韵题百圆庵
释德洪（宋代）

比物曾闻知姓名，树间斛悬林百升。此庵外圆似盂覆，其地中百如镜平。

善不近名真有道，高非绝俗更幽情。会当目击维摩老，端作毗耶问法行。
次程斗山村居韵十首
杨公远（宋代）

山势主宾立，溪流泾渭分。
景幽诗易得，兴逸酒难醺。
有累营家燕，无心出岫云。
若言朝市事，毫发不曾闻。
水调歌头·之子问行役
李曾伯（宋代）

之子问行役，火伞正当天。酷哉几可炙手，流汗满襟沾。仆仆长亭古道，人在竹舆何似，甑釜受蒸煎。帝悯苍生热，敕下九龙渊。命丰隆，驱屏翳，起蜚廉。神工一炊黍顷，爽气遍垓埏。洗涤山河尘土，转作清凉境界，物类举醒然。稽首谢天赐，伸脚快宵眠。
送杜少柳起萃知遂宁府以高名千古重如山为韵
韩元吉（宋代）

厚味得无毒，良药信多苦。
毒留患滋生，苦过疾息愈。
吾君尧舜资，事业方复古。
公行幸迟迟，去国犹去鲁。
和范景仁王景彝殿中杂题三十八首并次韵其五
梅尧臣（宋代）

参天朱阁峻，拂地柳条垂。
太液绿波涨，建章春漏迟。
长人执兵立，小竖插花嬉。
但只逢人说，无由预此时。
美女篇二首 其一
魏收（南北朝）

楚襄游梦去，陈思朝洛归。参差结旌旆，掩霭顿骖騑。

变化看台曲，骇散属川沂。仍令赋神女，俄闻要虙妃。

照梁何足艳，升霞反奋飞。可言不可见，言是复言非。
至栎阳崇道寺闻严十少府趋侍
武元衡（唐代）

云连万木夕沈沈，草色泉声古院深。闻说羊车趋盛府，

何言琼树在东林。松筠自古多年契，风月怀贤此夜心。

惆怅送君身未达，不堪摇落听秋砧。
垂虹中秋
释居简（宋代）

晚来林屋仙，鸾尾扫疏烟。未啸骑鲸侣，先遮下濑船。

一规霜囧囧，万顷玉涟涟。拈却明河咏，收还金薤篇。

铁檠乌足拟，石鼎弗须联。等是春风手，清谐湘水弦。

空书聊复尔，风御已泠然。傍睨休惊怪，吟中别有天。
君明见和再作 其一
程俱（宋代）

十年接淅家屡空，门无八关延五穷。谁言浩浩有馀乐，世故撩人工作恶。

君不见韩非白首终无成，至今说难书汗青。要之赋命默有制，巧拙安知司马卿。
题翠蛟亭
胡榘（宋代）

山英藏水巧能欺，动地雷声发骇机。
惊看玉渊千浪耸，挽回银骇一支飞。
流霞未引松花酒，湔雪先霑槲叶衣。
坐觉群仙生起色，倒倾蛟室泻珠玑。
书驿壁二首 其二
陆游（宋代）

峡中山多甲天下，万嶂千峰通一罅。峒民无地习耕稼，射麋捕虎连昼夜。

女儿薄命天不借，青灯独宿江边舍。黎明卖薪勿悲吒，女生岂有终不嫁。
寄林竹豀
释文珦（宋代）

四海寥寥孰可宗，唯知豀上有豀翁，
乾坤尽入文心里，今古同归醉眼中。
梅子熟时明祖意，竹君多处振清风。
野人只是空相忆，浙水闽山信不通。
题吴景禧栖碧楼
方樗（宋代）

白叟无人识，青山是故知。一从觞菊后，两过浴兰时。

入暑重逢此，追凉约更谁。清风觉相变，未忍数归期。
答简审知
赵蕃（宋代）

早起难胜上水寒，为君还复念湖滩。
泥滑蹇驴难跨去，七言聊遣问平安。
历代诗·五代
杨简（宋代）

梁主是朱温，篡唐都汴宋。
友圭及末帝，灭于李克用。
庄宗克用子，灭梁又称唐。
明宗与愍潞，灭于石敬瑭。
敬瑭晋高祖，其子号少主。
虏为负义侯，契丹入中土。
晋亡汉始立，知远实姓刘。
传子称隐帝，二世遂为周。
周家有太祖，姓郭乃名威。
世宗及恭帝，仅能十载期。
共五十三年，天命遂有归。
点绛唇（重九饮栖霞）
曾惇（宋代）

九月传杯，要携佳客栖霞去。满城风雨。记得潘郎句。

紫菊红萸，何意留侬住。愁如许。暮烟一缕。正在归时路。
偈
释净昙（宋代）

本自深山卧白云，偶然来此寄闲身。
莫来问我禅兼道，我是吃饭屙屎人。
又又
陆游（宋代）

蹋雨敲门觅季夷，襞牋同和仲高诗。
回思五十年前事，恰似今宵梦里时。
五十年间万事空，嬾将白发对青铜。
故人只有桃花在，惆怅无情一夜风。
又又空舍封书箧，贫知藜糁美，渴爱粟浆酸。
食少从奴去，人稀苦屋宽。
晚雪吟
孟郊（唐代）

贫富喜雪晴，出门意皆饶。镜海见纤悉，冰天步飘飖.

一一仙见行，家家尘声销。小儿击玉指，大耋歌圣朝。

睿气流不尽，瑞仙何夐寥。始知望幸色，终疑异礼招。

市井亦清洁，闾阎耸岧峣.苍生愿东顾，翠华仍西遥。

天念岂薄厚，宸衷多忧焦。忧焦致太平，以兹时比尧。

古耳有未通，新词有潜韶。甘为酒伶摈，坐耻歌女娇。

选音不易言，裁正逢今朝。今朝前古文，律异同一调。

愿于尧琯中，奏尽郁抑谣。
赠太慰吕惠穆公挽词
王珪（宋代）

秦川归骑照山红，不觉悲箫起暮风。
天上紫枢深北斗，人间金暮独三公。
汉庭樽俎奇谋在，陇首旌旂杀气空。
见说韦平有家学，莫将文字葬坟中。
闻竹溪得玉局祠二首
刘克庄（宋代）

溪上人来暮叩关，殷勤一纸报平安。
甘泉宿老求闲局，苦县仙人有废坛，
拜敕定披新紫氅，傍斋应许旧黄冠。
冰衔怪得缄题异，自起呼童剪烛看。
游终南山杂咏 雨后紫阁晚望
李騊（宋代）

小雨初回作暮寒，断崖壁立夕阳间。一襟清兴无人语，旋拂禅床卧看山。
南乡子 其一
张弘范（元代）

深院日初长，万卷诗书一炷香。竹掩茅斋人不到，清凉，茶罢西轩读老庄。

世事莫论量，今古都输梦一场。笑煞利名途上客，乾忙。

千丈红尘两鬓霜。
采桑子·征人去日殷勤嘱
晏几道（宋代）

征人去日殷勤嘱，
莫负心期。
寒雁来时，
第一传书慰别离。
轻春雁就机中素，
泪墨题诗。
欲寄相思，
日日高楼看雁飞。
同望幸新亭赐钱公宴
李憕（唐代）

感梦通玄化，覃恩降紫宸。赐钱开汉府，分帛醉尧人。

地隔朝宗庆，亭临卜洛新。行看广云雨，二月次东巡。
行至醴陵寄故人
吕本中（宋代）

浅溪沙碛寒，月白树影疏。我行天一角，所至尚踌躇。

偶逢胜绝地，不异嵩颍居。临流遂忘归，默坐数游鱼。

宁知胡马闹，江县已丘墟。故人亦未来，一旬三寄书。

不必问浅深，但当膏子车。新霜随北风，惨惨度重湖。

相寻近五岭，慎勿厌长途。
留别彦上人
贺铸（宋代）

道人临别重留连，应念吾生汩世缘。
拄笏看山犹故态，量船载酒异常年。
兴来不计远千里，休去可须持一钱。
会作清凉老庵主，两盂分粥对床眠。
襄城对雪二首
梅尧臣（宋代）

风急夜窗鸣，暗知庭下积。
晓幔忻以卷，虚堂睡成癖。
飘颻初萦林，凌乱欲侵席。
拥扉人莫扫，何似袁家宅。
向乐古移居山中
释文珦（宋代）

高怀厌古市，买屋住深峰。
束帛不可聘，世人那易逢。
故家遗石鼓，好景对金钟。
得句凭谁会，长歌慰井龙。
菩萨蛮·海棠欲谢绵飞柳
韩淲（宋代）

海棠欲谢绵飞柳。柳丝自拂行人首。上巳是清明。新烟带粥饧。轻阴帘幕冷。闲却秋千影。曲水兴无涯。丽人花半遮。
春暮同钱待之孝廉王敦初上舍法源寺看牡丹次二君即事有作用昌黎山石韵
曹学闵（清代）

海棠开过花事微，春光婪尾如电飞。天公意恐春寂寞，故遣洛阳花态肥。

昨日犹看苞未坼，入门差觉游人稀。老僧走告忽惊喜，今朝吐色堪疗饥。

咄咄真有逼人意，霞光锦烂排窗扉。便有无穷蜂与蝶，齐声喧出香霏霏。

深色一丛栽得地，属僧裁幔张重围。臭兰连璧偕胜友，午风暄软吹春衣。

慈恩深红虽可爱，大畚舁之太不鞿。惟当日日过竹院，春光莫放匆匆归。
渔家傲
晁补之（宋代）

渔家人言傲，城市未曾到。
生理自江湖，那知城市道。
晴日七八自，熙然在清川。
但见笑相属，不省歌何曲。
忽然四散归，远处沧洲微。
或云后车载，藏去无复在。
至老不曲躬，羊裘行泽中。
天香 姚氏牡丹
曹溶（明代）

麝槛融脂，蜂衙缬翠，游人顾影宜昼。幻出珠含，斜分锦护，宛是雒京时候。

依稀谷雨，枝共叶、难容春瘦。歌楼丛粉，争翘酒国，千红密甃。

压倒群芳不谬。和清平、玉环能否。此际为伊怜惜，任伊薰透。

野老毫尖秃尽，又谁料、风情尚如旧。远饯归樯，林香晚奏。
偈
释妙喜（宋代）

通身一穿金锁骨，堪与人天为轨则。要识临济小厮儿，便是当年白拈贼。
淳熙八年春帖子词 其二
崔敦诗（宋代）

剪玉酥花细，盘金綵胜宜。六宫呈妙巧，春日颂春祺。
送徐惟和还闽兼寄惟起
王稚登（明代）

未把并州作故乡，送君重与赋河梁。
吴宫蟋蟀方啼月，越国芙蓉未着霜。
宾从琴樽忘逆旅，弟兄渔猎忆邻庄。
还家且说西堂梦，细擘黄柑荐酒尝。
寄延平西芹河泊所官侄时雨十首 其一
董纪（明代）

殷勤慈母手中线，念子出门当远游。记得临行密缝意，白云飞处一回头。
远游十首
韩元吉（宋代）

昆仑九万里，磅礴天地根。
其下有玄圃，兹惟众仙门。
翩然两白鹤，道我前飞翻。
问津牵牛星，濯足洪河源。
九关幸方辟，乘之游紫垣。
观林长仁书卷戏题问答 其一
朱熹（宋代）

猿去山空鹤亦飞，柴门空掩钓鱼矶。门前树叶都黄了，何事幽人久不归。
颂古四十四首
释法泰（宋代）

无须锁子两头摇，无瑕璧玉三回献。
反遭刖足太无端，谁料正言还似反。
秋日家居
梅尧臣（宋代）

移榻爱晴晖，翛然世虑微。
悬虫低复上，斗雀堕还飞。
相趁入寒竹，自收当晚闱。
无人知静景，苔色照人衣。
华亭百咏 其三 东庵异迹
许尚（宋代）

地胜风雷吼，人疑涌海潮。将军英爽在，何物敢兴妖。
丹阳道中
李龏（金朝）

漠漠野田空草花，柳塘烟起日西斜。村园门巷多相似，竹里缲丝挑网车。
澄迈驿通潮阁二首
苏轼（宋代）

倦客愁闻归路遥，眼明飞阁俯长桥。
贪看白鹭横秋浦，不觉青林没晚潮。

余生欲老海南村，帝遣巫阳招我魂。
杳杳天低鹘没处，青山一发是中原。
次韵张守赴真州辞家
陈造（宋代）

争引依风领，须公布惠慈。
深恩手摩拊，数计月盈亏。
岁事方援溺，情亲更语离。
来时雁天阔，触目总宜诗。
题倪云劬山塘听雨卷子 其二
黄协埙（清代）

柔波涨鸭黛浮螺，泛罢觥船倚醉歌。何似新晴骑款段，山塘七里杏花多。
山居杂诗九十首
曹勋（宋代）

年来心目昏，稍息文字业。
晓拥台山云，时读修禊帖。
稚子来捋须，幼孙每持镊。
晚来微雨休，幽径无不涉。
游龙门分题十五首·晚登菩提上方
欧阳修（宋代）

野色混晴岚，苍茫辨烟树。行人下山道，犹向都门去。
游老君洞 其二
刘子荐（宋代）

怪怪奇奇画不如，最难得者近城郛。他仙皆逊老君有，此洞可城天下无。

徐甲青牛骖左侍，六丁白鹤导前驱。老仙笑我来何晚，一样须眉一样臞。
宿山庄
骆宾王（唐代）

金陵一超忽，玉烛几还周。露积吴台草，风入郢门楸。

林虚宿断雾，磴险挂悬流。拾青非汉策，化缁类秦裘。

牵迹犹多蹇，劳生未寡尤。独此他乡梦，空山明月秋。
浣溪沙·洞庭
张孝祥（宋代）

行尽潇湘到洞庭。楚天阔处数峰青。旗梢不动晚波平。
红蓼一峰纹缬乱，白鱼双尾玉刀明。夜凉船影浸疏星。
荷叶浦
潘玙（宋代）

残照明衰草，斜风掠小船。
虽过荷叶浦，不是藕花天。
雁影浮寒水，鸦声落暮烟。
年丰时节好，清兴满吟边。
次韵钱济明访定力僧及寄吴行古三首 其一
邹浩（宋代）

门前朝市喧，门内山谷寂。昨来有虑心，到此了无迹。

况复有高僧，炯炯双眼碧。渠今未易亲，拄杖鸣百尺。

知君从之游，勤我遥相忆。安得双树傍，题名拂尘壁。
马毙三首 其一
仇远（元代）

晓厩惊呼我马瘖，塞翁一笑欲何如。西郊或有閒迎送，却向东家借蹇驴。
众人观俳优
黄庭坚（宋代）

众人观俳优，诚有可笑时。
侏儒笑人後，所笑动未知。
非桀是尧舜，诸生同一词。
不能解其会，何笑侏儒为。
桓公方读书，轮扁释斧凿。
借问作书人，已归蒿里宅。
至精固不传，所说乃糟粕。
使道如怀珍，分我赡人贫。
人将遗朋友，谁不献君亲。
喁喁来噍食，泯泯去游魂。
昭穆才弟兄，愚智已子孙。
愚游智者笼，智受万物役。
奔奔相後先，成则自为德。
劳神不知疲，求所不能知。
深心著文字，有如鸟粘黐。
败新为故袴，何独郑人妻。
鹄卵待啄菢，自怜非荆鸡。
谁能起千载，化此故纸痴。
一斛珠 题金陵闺秀欧白神琼仙零翠
王瑗（清代）

瑶台返速。弄人造物情何酷。一编零翠挑灯读。我本无愁，也替临风哭。

薄命小青伊又续。最怜才女偏无禄。画眉人解传珠玉。

俗粉庸脂，空老黄金屋。
次韵昌甫
韩淲（宋代）

未成雪片渔蓑句，空对梅花铁石肠。穷巷萧条人独卧，暮云零落雁分行。
次韵草堂二首
杜范（宋代）

月荡秋光滴翠空，英英寒色万山同。
一年奇事惟今夕，雇我萎然卧病中。
秋晚杂兴十二首 其五
方一夔（宋代）

门前吴越路，几步隔红尘。学课九千字，年书十二神。

殷床驰道马，隔岸渡桥人。自愧樊笼里，飞腾未有因。
偈颂一百三十三首 其一三一
释法薰（宋代）

通天大路，铁壁万重。全机拶透，笑破虚空，羚羊挂角不留迹。
赠晦叔秀才二首
释昙华（宋代）

少室岩前路不遥，毫芒才拟便迢迢。
西湖湖上晚来看，小艇轻风落画桡。
奉和袭美醉中偶作见寄次韵
陆龟蒙（唐代）

海鹤飘飘韵莫侪，在公犹与俗情乖。初呈酒务求专判，

合祷山祠请自差。永夜谭玄侵罔象，一生交态忘形骸。

怜君醉墨风流甚，几度题诗小谢斋。
乙卯季冬见白发效乐天体三首 其三 止白发
吴俨（明代）

人生大率百年期，四十宁当发白时。秪许头颅留少雪，可容髭发尽成丝。

恒言未敢先称老，壮志安能便服衰。春笋秋禾今已悟，东坡两语是吾师。
送稽亭山寺僧
张籍（唐代）

师住稽亭高处寺，斜廊曲阁倚云开。
山门十里松间入，泉涧三重洞里来。
名岳寻游今已遍，家城礼谒便应回。
旧房到日闲吟后，林下还登说法台。
赠医黎念石时余病臂得愈
邓云霄（明代）

曲肱人在清凉界，展簟南窗足醉眠。寒入玉楼偏掣肘，药传金醉即回天。

壶中日月离尘境，杏里园林拥地仙。愿乞馀丹医懒骨，破除贪睡学参禅。
谩兴
释显万（宋代）

雨沈飞絮绿阴寒，梅子枝头点点酸。心事向来吟不尽，梨花院落一春残。
旧边诗九首 其五 山西
方还（清代）

三关平列势逶迤，日落连城鼓角多。帐外深烟迷众堡，营前孤月坠长河。

赤山寒谷惊逢燧，青冢秋原入骆驼。谁使总戎移逸地，偏头空旷牧人过。
望远行
韦庄（唐代）

欲别无言倚画屏，含恨暗伤情。谢家庭树锦鸡鸣，

残月落边城¤

人欲别，马频嘶，绿槐千里长堤。出门芳草路萋萋，

云雨别来易东西。不忍别君后，却入旧香闺。
《绮疏遗恨》之刀
唐寅（明代）

凤头交股雪花镔，剪断吴淞江水浑；
只有相思泪难剪，旧痕才断接新痕。
浮云妒月歌
邓云霄（明代）

秋空皎月扬清辉，银河避影群星稀。羽衣舞罢雄风起，玉杵敲残瑞露霏。

谁言春有千金夜，月到中秋更无价。酌酒遥薰桂子香，开筵如坐琼宫下。

此时秋色正澄明，此夜银蟾上太清。朗朗偏催希逸赋，娟娟先照亚夫营。

良宵豪兴相挥霍，邀得嫦娥对斟酌。酕醄不惜玉山颓，潦倒宜倾金凿落。

况当年岁丰，欢笑万家同。里巷争歌洒乐子，儿童群拥柚灯红。

严城不夜明如昼，铁锁开关停玉漏。欣逢月姊靥偏娇，忽遇云师眉欲皱。

云从何来自海东，或疑曾过楚王宫。招携巫峡阳台女，将向天南行暮雨。

偶睹仙宫倚桂人，新妆妒杀霓裳舞。云如鱼鳞又草莽，苍狗白衣更殊状。

搏弄平铺大地阴，奔腾尽把诸天障。杯停酒冷恨如何，翻作浮云妒月歌。

故助砌蛩声惨切，深笼桂树影婆娑。银屏半掩窥云隙，似听嫦娥长太息。

最恼今宵氛䘲遮，还同往夕妖蟆蚀。凄凉古与今，感叹一长吟。

谁使蝇污璧，谁怜口铄金？万里九阍难遇主，逐臣离妾易沾襟。

世态总浮云，哀歌心独苦。拟挥龙剑划云堆，更运风斤修月户。

云兮云兮且暂休，放开霜月肃高秋。取醉此时虚北海，携尊明日上南楼。
野庙
姚镛（宋代）

未知何王庙，岁月日已非。熏炉松柏煤，画壁苔藓衣。

门空牧竖戏，树老山魈依。田家社酒香，纸窖生光辉。
杂兴
陆游（宋代）

犀象本安山海远，楩楠岂愿栋梁材。
伏波病困壶头日，应有严光入梦来。
种莴苣
杜甫（唐代）

阴阳一错乱，骄蹇不复理。枯旱于其中，炎方惨如毁。

植物半蹉跎，嘉生将已矣。云雷欻奔命，师伯集所使。

指麾赤白日，澒洞青光起。雨声先已风，散足尽西靡。

山泉落沧江，霹雳犹在耳。终朝纡飒沓，信宿罢潇洒。

堂下可以畦，呼童对经始。苣兮蔬之常，随事艺其子。

破块数席间，荷锄功易止。两旬不甲坼，空惜埋泥滓。

野苋迷汝来，宗生实于此。此辈岂无秋，亦蒙寒露委。

翻然出地速，滋蔓户庭毁。因知邪干正，掩抑至没齿。

贤良虽得禄，守道不封己。拥塞败芝兰，众多盛荆杞。

中园陷萧艾，老圃永为耻。登于白玉盘，藉以如霞绮。

苋也无所施，胡颜入筐篚。
师祖鸡足紫贤真人赞
白玉蟾（宋代）

秃头俭相，做尽模样。
张平叔若不再来，石得之不成信向。
劝农二首奉呈同官诸丈
陈淳祖（宋代）

乃一秋一冬，愁听鸿飞鸣。
及兹问春半，土暖已足耕。
殷勤劝欠老，尊酒若为情。
我有一瓣香，为尔祈西成。
晴光动川原，桑麦日敷荣。
天公幸见听，一饱须可营。
几见陇亩事，得此白发生。
田父饮我酒，归与儿孙评。
孝弟力田者，家道终和平。
用韵寄孙推官二首
赵蕃（宋代）

泪垢悲啼失母雏，可思营室共衔芜。
未能因事赋归去，尚此折腰成走趋。
岂谓微官堪顾藉，不难征路指虚无。
重轻得丧吾知矣，莫待孔宾闻夜呼。
郡中雨窗题画
杨泰（清代）

庐阳客舍雨疏疏，尽日无人问索居。睡起小窗闲吮墨，满庭柿叶落花初。
送何布政致仕东归 其二
杨士奇（明代）

心事从来不愧天，操持金石信同坚。山光水色青云外，归傍东吴作散仙。
蝶恋花 其三 酬陆荩思先生
俞士彪（清代）

褦襶寻君偏不遇。到得君来，惆怅空归去。应是天公能作妒。

不怅容易成欢聚。

烟树高城长间阻。忽讶青鸾，掷下惊人句。红藕碧兰香缕缕。

凉飔消尽閒庭暑。
有感
法良（清代）

闻道淮南事可悲，其鱼万姓叹流离。天心未必无生意，地势居然似漏卮。

孰访画区寻禹迹，须知洪水在尧时。广陵八月观涛处，惆怅难歌《七发》辞。
次韵山庄杂咏十首 其八 生香
周密（宋代）

勾萌日条达，生意腔子满。一气自流行，色香有先晚。

刻楮信徒自，剪綵初无本。天机造群物，四序长衮衮。

散我胸中春，八荒无间断。
昭君怨·小雨霏微如线
吴潜（宋代）

小雨霏微如线。人在暮秋庭院。衣袂带轻寒。睡初残。脉脉此情何限。惆怅光阴偷换。身世两沈浮。泪空流。
造桥道者并诸化土写求
释慧空（宋代）

去一得三，添六成四。
有口无舌，有眼无鼻。
写得十成，以何为是。
挂在大目溪头，恰似守桥土寺。
无题
袁树（清代）

碧桃花下访临邛，
含笑开门有病容。
带一分愁情更好，
不多时别兴尤浓。
枕衾先自留虚席，
衣扣迟郎解内重。
亲举纤纤偎颊看，
分明不是梦中逢。
题茶诗与东坡
释了元（宋代）

穿云摘尽社前春，一两平分半与君。遇客不须容易点，点茶须是吃茶人。
莫厌贫十二首 其十一
释函是（明代）

弱冠不知道，抱志志四方。读书慕先贤，设心追上皇。

蒿日切时艰，夙夜矢济匡。寒云起西北，中原临苍茫。

千羽投西江，感物情惨伤。天运不可回，猖狂归山阳。

岂惜饥与渴，念彼兰桂香。兰桂生幽谷，不畏秋露霜。

秖忧荒秽杂，逵路无津梁。眷言怀斯人，揽衣起徬徨。
闻新池拟就僧僦地未遂
陈宓（宋代）

一盆堪作沼，寻丈讵非塘。
底用荷花盛，方能心境凉。
忍将禾黍地，凿出水云乡。
极目平畴阔，时看白鹭翔。
早梅
朱庆馀（唐代）

天然根性异，万物尽难陪。自古承春早，严冬斗雪开。

艳寒宜雨露，香冷隔尘埃。堪把依松竹，良涂一处栽。
菩萨蛮四首 其一
史承谦（清代）

参差人胜东风浅，芳柑携处春纤软。酒醒见残灯，绿窗寒不胜。

三更帘外雨，犹是闻箫鼓。谁问闹峨儿，应怜初见时。
闲适吟
邵雍（宋代）

春看洛城花，秋玩天津月。
夏披嵩岑风，冬赏龙山雪。
石村卜居候程芳远
蓝仁（明代）

数日遥闻驾犊车，青囊贮得异人书。山前再宿辞仙馆，雨后长吟候野庐。

竹径漫期羊仲入，鹿门偏愧德公居。子孙能守平安训，二顷山田也有馀。
山家（次忠州）
姚旅（明代）

柏叶麝餐云暖，柳枝鸟踏烟寒。
稚子出墙看客，隔篱犬吠衣冠。
溪上
张正蒙（明代）

自识茅茨趣，风光合在兹。
柳青春雨润，山白晓云迟。
幽意居偏得，闲身懒更宜。
忘机溪上鸟，来往日无期。
温泉冯刘二监客舍观妓
张说（唐代）

温谷寒林薄，群游乐事多。佳人蹀骏马，乘月夜相过。

秀色然红黛，娇香发绮罗。镜前鸾对舞，琴里凤传歌。

妒宠倾新意，衔恩奈老何。为君留上客，欢笑敛双蛾。
赋得秋菊有佳色
公乘亿（唐代）

陶令篱边菊，秋来色转佳。翠攒千片叶，金剪一枝花。

蕊逐蜂须乱，英随蝶翅斜。带香飘绿绮，和酒上乌纱。

散漫摇霜彩，娇妍漏日华。芳菲彭泽见，更称在谁家。
留邻几君章奕棋便宿小斋
刘敞（宋代）

簿书易短景，灯火宜清夜。过从喜吾子，尊酒迨我暇。

欢来中扃豁，兴尽外物借。错落盘上棋，白黑互陵跨。

决机竞神速，取胜颇雄霸。惜我壮士气，局此万里驾。

时乎无由试，寓目亦悲咜。天地一枰土，古今万物化。

愿无辨其间，痛饮但来舍。
颂古五首
释妙伦（宋代）

草舍柴门僻更幽，何期过客也经由。
蒿汤备礼不知愧，犹对傍人卖口头。
和陶咏贫士七首
吴芾（宋代）

我爱徐孺子，高名满江干。
众人皆欲仕，乃独耻为官。
曾不惮辛皆，负耒营一餐。
清节映千古，至今闻者寒。
洪井有祠宇，我尝瞻其颜。
不觉愧汗下，竟归长掩关。
偈颂八十五首
释妙伦（宋代）

圣制中，有一诀。
上三星，下半月。
付诸人，须辨别。
九十日，参教彻。
参不彻，饮底是洋铜，
吞底是热铁。
赠元龙图子发
郭祥正（宋代）

明公有盛名，十年怀慕向。昨闻守桂林，清风扫蛮瘴。

否来偶迁谪，暂泊宛溪上。斯事公议存，君命讵惆怅。

坐扃顾申卯，自忘曾帅将。徯馀领儿孙，时时入重嶂。

遇胜寄幽怀，览古兴绝唱。况逢谪御史，文章号宗匠。

赓酬戛金玉，侧耳听响亮。神交付逍遥，外物随得丧。

汉庭忧乏才，贾谊岂终放。未即登金鉴，行须复牙帐。

矧公饱经术，义足明霸王。推忠结圣主，大业继贤相。

霈成三日霖，一慰天下望。微生实幸会，漫刺诣高闶。

尘埃蒙弊裘，何以异罔象。屏诎诚所宜，奖与若为当。

逢知信有时，报德亦非妄。且陪昭亭游，昭亭春盎盎。
三日
晁说之（宋代）

只将三日为元巳，准拟流觞不误期。
惭愧魏人风味好，无穷花蝶谩相思。
题刘正之少陵像二首 其一
赵蕃（宋代）

逢人欲问成都事，见说成都信便回。欲问草堂亡恙否，恍然图像对人开。
秋夕闻雁
于邺（唐代）

星汉欲沈尽，谁家砧未休。忽闻凉雁至，如报杜陵秋。

千树又黄叶，几人新白头。洞庭今夜客，一半却登舟。
次韵李厚之秋日即事
王安中（宋代）

当暑独披襟，谁同梁甫吟。山林劳客梦，帘幕断人音。

庭籁迎秋静，宫云傍晚阴。赖传诗句好，偏慰未归心。
苏幕遮·水风轻
王质（宋代）

水风轻，吹不皱。上下浮光，两镜光相就。云锦摇香吹散酒。细听光谈，玉屑津津嗽。

明月前，斜阳后。竹露秋声，拂拂寒生袖。掇取湖山聊入手。紫阁黄扉，到了终须有。
送朱光禄赴崇府审理
欧大任（明代）

孤臣何处不天涯，一啸青冥散落霞。笛里江淮千里棹，尊前嵩洛十年花。

在邹韦氏诗为傅，居鲁朱生侠是家。去国恩深归有日，汝南元自异长沙。
艳曲八首 其七
何景明（明代）

兰灯列满座，繁炬灼朱光。富贵倾南国，佳人出北方。

画堂翡翠帐，夜夜郁金香。
游嵬石山寺
岳飞（宋代）

嵬石山前寺，林泉胜景幽。
紫金诸佛相，白雪老僧头。
潭水寒生月，松风夜带秋。
我来属龙语，为雨济民忧。
十二月一日同陈明叔修绝江游古城白泉
赵蕃（宋代）

快阁呼舟渡碧江，举篙惊滟白鸥双。
谩云择胜心如渴，不待穷幽意已降。
试遣折梅巡野圃，少须酌茗坐僧窗。
欲将韵语题今日，笔力输君九鼎扛。
偈颂十首
释德光（宋代）

口似备盆呵佛祖，牙如剑树骂诸方。
而今死入阿鼻狱，看你如何孟八郎。
寿嫩庵赵先生十首
陈元晋（宋代）

更生青藜杖，长吉古锦囊。
岂无之兰馨，终少蒹葭霜。
精深师友渐，磨琢金玉相。
凛此宗姓杰，高掩汉与唐。
寄刘尚书
鱼玄机（唐代）

八座镇雄军，歌谣满路新。汾川三月雨，晋水百花春。

囹圄长空锁，干戈久覆尘。儒僧观子夜，羁客醉红茵。

笔砚行随手，诗书坐绕身。小材多顾盼，得作食鱼人。
十忆偈
释清远（宋代）

一归方丈后，何处觅南泉。昨夜三更月，寒光照座前。
送元处士游天台
朱庆馀（唐代）

青冥路口绝人行，独与僧期上赤城。树列烟岚春更好，

溪藏冰雪夜偏明。空山雉雊禾苗短，野馆风来竹气清。

若过石桥看瀑布，不妨高处便题名。
客中立春
曹松（唐代）

玉烛传佳节，阳和应此辰。土牛呈岁稔，彩燕表年春。

腊尽星回次，寒馀月建寅。梅花将柳色，偏思越乡人。
赠别
史尧弼（宋代）

天地有佳处，岷峨横翠微。
茅庐介山趾，岚色入书帏。
共社公应可，论心我亦稀。
他年能似约，江汉会思归。
自分水岭过江南
李纲（宋代）

行尽闽山万屈盘，江南形势陡然宽。山平水远望不尽，木落草枯霜始寒。

醉里讴吟聊自适，梦中往复本非难。谁言春信年年早，笑指江梅试折看。
挽吕东莱先生
黄人杰（宋代）

萍迹来京阙，逾涯辱意隆。
剧谈销客气，终月坐春风。
岂谓十旬别，俄成千岁终。
哀哉不复见，天阔恨无穷。
省慈明禅师还而作偈
释谷泉（宋代）

相别而今又斗年，不知谁共对谈禅。
一般秀色湘山里，汝自匡徒我自眠。
为志学聘君题惠麓秋晴图
朱芾（明代）

第二泉头坐晚晴，满林松籁杂溪声。涤烦老去卢鸿一，谢俗归来卫叔卿。

未必《茶经》随火化，拟寻茅屋待春耕。卧游画里违清赏，裹茗它年石上烹。
去年此日被风雨倒墙兼绝食
胡居仁（明代）

去岁墙倾更绝粮，今年净几与明窗。人生苦乐何须计，流水行云语意长。
秋来曲
杨试德（清代）

秋风入帘人不觉，苔阶夜静梧桐落。月明欲素清影来，照见空桐绣衾薄。

碧天无声河汉凉，虫吟寂寂秋花香。卧听邻家弄弦索，忆君千里断人肠。
句
程师孟（宋代）

江山自是长生境，城郭今为极乐坊。
瑞鹧鸪 其二 春闺
董元恺（清代）

弱柳千条杏一枝。已凉天气未寒时。故将别泪和乡泪，莫遣佳期更后期。

两不见，暗相思。浅深更漏妾偏知。低头闷把衣襟撚，为报春风且莫吹。
廷老传沛语戏作
梅尧臣（宋代）

夷门市里侯嬴老，公子时能释礼过。
莫问孟尝招致客，薛中遗俗尚应多。
题王朝英修竹斋
徐瑞（宋代）

文章虎豹皮，標格雪霜枝。
孤立天所赋，一清人得知。
勿论千户等，可忍十年饥。
会得个中趣，何须汗漫期。
邓忠臣母周氏挽词
苏轼（宋代）

微生真草木，无处谢天力。
慈颜如春风，不见桃李实。
古今抱此恨，有志俯仰失。
公子岂先知，战战常惜日。
吾君日月照，委曲到肝膈。
哀哉人子心，吾何爱一邑。
家庭拜前后，粲然发笑色。
岂比黄壤下，焚瘗千金璧。
若人道德人，视此亦戏剧。
聊偿曾闵意，遽与仙佛寂。
孤累卧江渚，永望坟墓隔。
作诗相楚挽，感恸泪再滴。
三月十六日西湖闻杜鹃
李涛（唐代）

才上苏堤闻杜鹃，杜鹃怪我在天边。
平生不作功名想，今日胡天富贵牵。
辟谷未能那废食，买山所欲尚无钱。
但须两事略如意，便占白云深处眠。
次韵斯远见过三首
赵蕃（宋代）

四山一夜雨连明，岂料新晴顿得成。
还往自兹宁可计，要须留句当题名。
靳庄行
吕坤（明代）

长清六月才禾黍，大家小家愁无雨。
草根挑尽木如冬，又见探无啖野鼠。
沙中稚子哭欲绝，阿爷卧路不能语。
三年长饿一息在，那复余情念儿女。
破屋一叟捣榆皮，我问捣之欲何为？土性多沉糠性浮，榆
末和之可为糜。
极知强活能几时，暂于肠胃勉撑持。
妻子填壑老我存，死者长乐生者饥。
恸哭无声但有泪，瘦骨令人摧肝脾。
道旁一庙有神坐，黄金为身受香火。
佳赏轩杂咏八首 其三 泮池
王汝玉（明代）

泮池深且广，绿水浸红莲。轻风雨馀至，演漾起澄涟。
仙迹岩题诗二十三首·无骨篛
佚名（宋代）

许氏功成获上升，曾遗一剂语丁宁。
山生绀篛奇无骨，洞隐金丁显有灵。
松竹欹岩非易取，烟霞塞道卒难经。
有缘仙者当须遇，用幸搜求岂露形。
题画
冯银（明代）

青云乔木古，翠竹远山青。昨夜东风暖，池塘草未生。
广鉴大师观上人为灵芝数百众故乞从檀施乞米求予诗送行为作一首予昔为武康县令观师吾邑人也
毛滂（宋代）

灵芝有良田，岁比万户侯。平生不力耕，以德作锄耰。

不许仓箱丰，但知钵盂秋。木鱼一呼饭，千屐如水流。

灵芝道亦然，饱汝即罢休。但忧汝易饱，未饱非所忧。

后生真可畏，见此观比邱。昔常为我民，今乃从我游。

得道于灵芝，胸中罗珍羞。岂特求自饱，将副馁者求。

裹钵忽何之，西风送轻舟。处处灵芝田，多稼如云浮。

初以非种种，今当不收收。谁施复谁乞，大块同一沤。

姑且置是事，吾言亦谬悠。羡观一身轻，翛然逐飞鸥。
满庭芳（次旧韵，答蔡州王道济大夫见寄）
叶梦得（宋代）

一曲离歌，烟村人去，马头微雪新晴。隔年光景，回首近清明。断送残花又老，春波净、湖水初平。谁重到，雕阑尽日，遥想画桥横。

高城。凝望久，何人为我，重唱余声。问桃李如今，几处阴成。老去从游似梦，尊前事、空有经行。犹能记，殷勤寄语，多谢故人情。
三塔寺阻雨 其一
张孝祥（宋代）

塔上一铃语，湖头三日风。苍山在烟外，高浪与天通。

市迥薪刍少，僧残像教空。不妨留滞好，且看夕阳红。
咏史诗·吴宫
胡曾（唐代）

草长黄池千里余，归来宗庙已丘墟。
出师不听忠臣谏，徒耻穷泉见子胥。
句
庭实（唐代）

吟中双鬓白，笑里一生贫。（见《诗史》）
文峰夜饮三首 其三
钱时（宋代）

可怜绳墨窘韩非，说着神仙到紫微。办得一双无事眼，玉梅枝上看春归。
和王仲至钱塘
刘攽（宋代）

胥山楼阁半空虚，春雨秋风兴有馀。溪女载花浮水舰，潮儿戴火棹雷车。

君寻故事应如梦，我得新诗欲信书。正是霜天向摇落，拂衣犹自及鲈鱼。
遣朝华
秦观（宋代）

夜雾茫茫晓柝悲，玉人挥手断肠时。
不须重向灯前泣，百岁终当一别离。
道出南浦见萧子庄十首 其二
陈渊（宋代）

墙仞未容肩可及，豹斑时许管能窥。相逢一笑无馀事，明月满怀心自知。
寄孙巨源 其三
刘攽（宋代）

东门城壁践朐山，此去蓬莱一望间。潜有真仙自来往，秦人何用不开关。
雨后
赵蕃（宋代）

前朝呼蜥蜴，今雨跳虾蟇。
听罢僧钟击，停闻庙鼓挝。
长饥逭游子，乐岁慰田家。
未得江东信，频看天外鸦。
赞三十六祖颂
释印肃（宋代）

斯多婆舍担板，重练出金刚眼。
正法不动纤毫，越祖超无间。
新秋以窗里人将老门前树欲秋为韵作小诗
陆游（宋代）

朝真方舍杖，步月始闭门。
零落山花後，经旬掩绿樽。